P R E D B E Ž N Á  I N F O R M Á C I A
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:
Návrh vyhlášky Ministerstva práce, sociálnych vecí a rodiny Slovenskej republiky, ktorou sa ustanovuje vzor dôchodkovej prognózy (ďalej len „návrh vyhlášky“).

2. Základné ciele a tézy právnej úpravy:
Návrh vyhlášky je predkladaný v nadväznosti na zákon č. 310/2024 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia niektoré zákony v znení účinnom od 1. januára 2028 (ďalej len „zákon č. 310/2024 Z. z.), v zmysle ktorého sa súčasťou dôchodkovej prognózy stáva aj prognóza doplnkového starobného dôchodku z doplnkového dôchodkového sporenia a prognóza dôchodku alebo programového výberu z celoeurópskeho osobného dôchodkového produktu. V súvislosti so zákonom č. 310/2024 Z. z. je preto nutné tieto zmeny premietnuť do vykonávacieho predpisu. 

Cieľom návrhu vyhlášky je vytvoriť jednotný dokument obsahujúci informácie, ktoré majú prispieť k lepšiemu porozumeniu poistenca o súčasnom stave a budúcich nárokoch zo všetkých pilierov jeho dôchodkového zabezpečenia. Dokument bude preto obsahovať okrem povinného dôchodkového systému a starobného dôchodkového sporenia, aj informácie o doplnkovom dôchodkovom sporení a celoeurópskom osobnom dôchodkovom produkte. Jedným z cieľov novej právnej úpravy, vzhľadom na množstvo individualizovaných a všeobecných informácií, je aj ustanovenie optimálnej štruktúry obsahu dôchodkovej prognózy (vrstvením informácií).

Zároveň sa navrhuje prehodnotiť a aktualizovať makroekonomické parametre, predpoklady a pravidlá na určenie prognóz dôchodku, ktoré sú uvedené v prílohách č. 1 až 4 aktuálne účinnej vyhlášky Ministerstva práce, sociálnych vecí a rodiny Slovenskej republiky č. 392/2024 Z. z., ktorou sa ustanovuje vzor dôchodkovej prognózy (ďalej len „vyhláška“). Potreba tejto aktualizácie vyplýva predovšetkým z novej populačnej projekcie EUROPOP 2025 a z nových dlhodobých makroekonomických projekcií, ktoré vstupujú do pripravovanej Správy o starnutí obyvateľstva (Ageing Report). Uvedené projekcie predstavujú aktualizovaný spoločný metodický základ pre dlhodobé prognózovanie demografického a makroekonomického vývoja na úrovni Európskej únie. Ich premietnutie do príloh vyhlášky zabezpečí, aby dôchodková prognóza vychádzala z najaktuálnejších dostupných predpokladov a zostala konzistentná s dlhodobými projekciami vývoja a udržateľnosti dôchodkového systému Slovenskej republiky.   

Do návrhu vyhlášky sa taktiež navrhuje premietnuť aj podnety z aplikačnej praxe vychádzajúce zo skúseností získaných pri prvom zostavovaní a zasielaní dôchodkových prognóz v máji tohto roka. 

3. Zhodnotenie súčasného stavu:
[bookmark: _GoBack]Vyhláška v súčasnosti ustanovuje vzor dôchodkovej prognózy a podrobnosti o jej obsahu, spôsobe predpokladaného dôchodkového veku poistenca, ako aj parametre, predpoklady a pravidlá na určenie jednotlivých dôchodkových prognóz a na určenie vplyvu inflácie na výšku prognózovaných dôchodkov z povinného dôchodkového systému a systému starobného dôchodkového sporenia. V máji tohto roka bola poistencom po prvýkrát zaslaná dôchodková prognóza, pričom poznatky z jej prvého zaslania budú zohľadnené pri príprave návrhu vyhlášky. Vydanie novej vyhlášky je potrebné vzhľadom na doplnenie prognóz dôchodkov aj o prognózy z dobrovoľného dôchodkového sporenia a celoeurópskeho osobného dôchodkového produktu. 

4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy právneho predpisu aj formou zasielania podnetov, či návrhov v intenciách vecného zamerania podľa bodu 2. 

Kontaktné údaje:
Ministerstvo práce, sociálnych vecí a rodiny Slovenskej republiky
Sekcia sociálneho poistenia a dôchodkového sporenia 
Špitálska 4,6,8
816 43  Bratislava
email: Jana.Minarikova@employment.gov.sk

5. Predpokladaný termín začatia pripomienkového konania:
IV. kvartál 2026
